Storstilt søk etter savnet kvinne i Bærum
Mannskaper fra politiet, Røde Kors, Norsk Folkehjelp og Norske redningshunder har lett etter 84-åringen hele natt til lørdag uten resultat. I tillegg har Sivilforsvaret blitt varslet og skal nå bistå i letingen.Send oss tips! - Vi har lite å gå etter og leter først og fremst i nærområdet. Alle busser og drosjer i sentrum er også varslet, sier operasjonsleder i Aske og Bærum politidistrikt, Jørgen Jacobsen til VG Nett. Politihelikopteret fra Oslo bidrar i søket, men på grunn av skydekke kan det ikke lete ved hjelp av varmesøkende kameraer. Kvinnen ble sist sett på Stabekk bo- og behandlingssenter ved 16.30-tiden fredag. - Hun er dårlig til bens og ikke i form. I tillegg er hun svært lite talefør, sier Jacobsen. Politiet oppfordrer folk til å holde utkikk og tipse politiet dersom de har sett noe. 84-åringen skal ha grått hår til nakken og mest sannsynlig en rutete bukse på seg.
Et mannskap på 30 personer er satt inn i letingen etter en 84 år gammel kvinne som er savnet fra Stabekk bo- og behandlingssenter i Bærum. Kvinnen ble sist sett fredag ettermiddag.